ลือแซด
เป็นข่าวได้ทุกปี เรื่องธนาคารสโกเทียจากแคนาดา จะขายหุ้นที่ถือในธนาคารธนชาตมานาน 8 ปี
19 ธ.ค. 2558

โดย...สปาย008
เป็นข่าวได้ทุกปี เรื่องธนาคารสโกเทียจากแคนาดา จะขายหุ้นที่ถือในธนาคารธนชาตมานาน 8 ปี ออกไปให้กับสถาบันการเงินอื่น และธนาคารไอเอ็นจี จากเนเธอร์แลนด์ จะขายหุ้นของธนาคารทหารไทยออกเช่นกัน หลังเข้ามาลงทุนในไทยแล้วแป้ก
เรื่องที่แบงก์ชาติตะวันตกเข้ามาซื้อหุ้นแบงก์ไทยแล้วออกแนวกลับไม่ได้ ไปไม่ถึง มีมานานตั้งแต่เกิดวิกฤตแฮมเบอร์เกอร์ ที่สถาบันการเงินหลายแห่งในโลกล้มระเนระนาด จนธนาคารหลายแห่งที่เคยแข็งแรงกลายเป็นอ่อนแอ 
ลือกันให้แซดว่า ธนาคารที่เล็งซื้อหุ้นทั้ง 2 แบงก์ คือ ธนาคารในเอเชียนี่เอง แต่ประเทศในเอเชียก็มีหลายชาติ ที่เด่นๆ ก็ญี่ปุ่น ที่ซื้อหุ้นของธนาคารกรุงศรีอยุธยาไปแล้ว ส่วนจีน ก็ถือหุ้นใหญ่ในธนาคารไอซีบีซี ไทย แล้ว
เจ้ากรมข่าวลือระบุว่า เป็นธนาคารสัญชาติญี่ปุ่นที่ต้องการขยายลงทุนในไทยให้มากขึ้น มีแบงก์เดียวยังไม่พอรับการย้ายฐานลงทุนของญี่ปุ่นในไทยได้
จริงหรือมั่ว ชัวร์หรือไม่ โปรดติดตามเรื่องนี้อย่างใกล้ชิด